Ef ekkert líf er á Júpíter , hvaða tilgangi getur hann þá þjónað ? Orðið tilgangur felur í sér vísun til geranda sem hefur vilja ; við tölum um að eitthvað hafi tilgang fyrir einhvern . Raunvísindamenn nú á dögum gera ekki ráð fyrir slíkum geranda og því er þeim ekki tamt að taka svona til orða . Menn gera til dæmis ekki ráð fyrir því að fyrirbæri geimsins hafi einhvern sérstakan tilgang frá sjónarhóli mannkynsins , enda getur vel verið að þróað líf sé að finna annars staðar í geimnum . - - Tilvist Júpíters hefur hins vegar margvísleg áhrif á umhverfið og sólkerfið og margt yrði öðruvísi ef honum væri kippt burt með einhverjum hætti . Greina má skýringar á tilurð hluta í tvennt : orsakaskýringar og tilgangsskýringar . Menn geta framkvæmt með tilgang í huga - - stefnt að marki - - þetta gera þeir með tilstilli viljans . Þegar Pétur er spurður : ' Af hverju gekkstu í Rauða krossinn ? ' er viðbúið að hann vísi til tilgangs eða markmiðs : ' Ég vildi hjálpa fólki . ' Vísindamenn gera í dag almennt ekki ráð fyrir að slíkur vilji búi að baki náttúrufyrirbærum . Því leita raunvísindin ekki tilgangsskýringa heldur orsakaskýringa . Kannski Júpíter sé á einhvern máta gagnlegur fyrir okkur mennina - - og þá má segja að frá okkar sjónarhóli þjóni hann tilgangi - - en svo þarf ekki að vera og stjarnvísindin útheimta engan slíkan tilgang til að réttlæta eða skýra tilurð hans . Í svari Árdísar Elíasdóttur og Gunnlaugs Björnssonar við spurningunni Af hverju er sólin til ? er gefin möguleg orsakaskýring , en ekki grennslast fyrir um tilgang . Og í svari Tryggva Þorgeirssonar við spurningunni Hvernig varð jörðin til ? má finna einhverjar skýringar á tilurð reikistjarnanna - - þar með er talinn Júpíter . Að vísu vill svo til að Júpíter er sú reikistjarna í sólkerfi okkar sem hefur langmestan massa . Með því að hún er jafnframt ein af ytri reikistjörnunum er mikið af hverfiþunganum í sólkerfinu fólginn í hreyfingu Júpíters . Þannig má segja eftir á að hann gegni í vissum skilningi mikilvægu hlutverki og án hans væri sólkerfið allt öðru vísi en það er , að minnsta kosti ef hverfiþungi þess væri óbreyttur . Ef við gefum okkur slík hliðarskilyrði jafnframt því sem við reynum að hugsa okkur sólkerfið án Júpíters , er eins víst að útkoman yrði sú að líf gæti ekki þrifist á jörðinni . Þetta er þó kannski bæði aukaatriði og ef til vill hártogun því að við gætum þá í staðinn spurt um einhverja aðra og lítilvægari reikistjörnu eins og Merkúríus eða Plútó , nú eða þá smærri hluti . Hver er tilgangur sandkornanna undir fótum okkar ? Raunvísindin leiða slíkar spurningar hjá sér eins og fyrr er sagt , en þau neita því hins vegar ekki að sandkornin hafi áhrif á umhverfi sitt þó að þau áhrif séu lítil frá hverju korni um sig .